Incendiu violent la o fabrică de mobilă din judeţul Mureş. Echipele de salvare și civili au stat 13 ore să stingă flăcările.
Un incendiu violent a izbucnit, în noaptea de vineri spre sâmbătă, la o fabrică de mobilă din localitatea Fântânele, judeţul Mureş. După 13 ore, pompierii încă încearcă să lichideze eventualele focare ascunse. Incendiul s-a manifestat pe o suprafaţă de 1.200 de metri pătraţi.
Incendiul a izbucnit vineri, în jurul orei 22:00, la o fabrică de mobilă din localitatea Fântânele. Zeci de pompieri, militari şi civili au lucrat cu aproape 20 de autospeciale, timp de 13 ore, pentru a stinge flăcările.Incendiul s-a manifestat violent, cu flacără deschisă"După mai bine de 13 ore, încă se lucrează pentru căutarea focarelor ascunse şi lichidarea acestora. La faţa locului mai sunt trei autospeciale de stingere cu 12 subofiţeri şi personal din conducerea unităţii. Incendiul s-a manifestat pe o suprafaţă de aproximativ 1.200 mp dintr-un total de 3.000 mp. Din fericire nu au fost victime, iar propagarea incendiului a fost limitată înainte să afecteze întreaga suprafaţă", au transmis, sâmbătă, reprezentanţii ISU Mureş.Cauza probabilă de izbucnire a incendiului este în curs de stabilire.